Document ID: 31981D0462

Sklep Sveta
z dne 11. junija 1981
o sklenitvi Konvencije o onesnaževanju zraka na velike razdalje preko meja
(81/462/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 235 Pogodbe,
ob upoštevanju predloga Komisije,
ob upoštevanju mnenja Evropskega parlamenta [1],
ob upoštevanju mnenja Ekonomsko-socialnega odbora [2],
ker je cilj okoljske politike Skupnosti, kakor je naveden v Deklaraciji Sveta Evropskih skupnosti in predstavnikov vlad držav članic, ki so se sestali v okviru Sveta, z dne 22. novembra 1973 o programu varstva okolja Evropskih skupnosti [3], ki jo dopolnjuje Resolucija Sveta Evropskih skupnosti in predstavnikov vlad držav članic, ki so se sestali v okviru Sveta, z dne 17. maja 1977 o nadaljevanju in uresničevanju okoljske politike in programa varstva okolja Evropske skupnosti [4], namreč izboljšanje kakovosti življenja, življenjskega okvira, okolja in življenjskih razmer narodov Skupnosti, kar pomeni predvsem preprečevanje, zmanjševanje in, kolikor je mogoče, odpravljanje onesnaževanja in motenj, kakor tudi iskanje skupnih rešitev za okoljske težave z državami zunaj Skupnosti, predvsem v mednarodnih organizacijah;
ker je eno od načel navedene okoljske politike, da je treba v skladu z deklaracijo Konference Združenih narodov o človekovem okolju, sprejeto v Stockholmu leta 1972, poskrbeti za zagotavljanje, da dejavnosti v eni državi ne povzročijo kakršnega koli poslabšanja okolja v drugi državi;
ker je Skupnost v okviru Gospodarske komisije za Evropo sodelovala pri pogajanjih o Konvenciji in Resoluciji o onesnaževanju zraka na velike razdalje preko meja;
ker je Skupnost 14. novembra 1979 podpisala Konvencijo o onesnaževanju zraka na velike razdalje preko meja in odobrila Resolucijo o onesnaževanju zraka na velike razdalje preko meja, v katerih so se podpisniki Konvencije odločili, da bodo začeli z začasnim uresničevanjem Konvencije v okviru Gospodarske komisije za Evropo, in se zavezali, da bodo pred začetkom veljavnosti Konvencije v kar največji meri izpolnjevali obveznosti, ki izhajajo iz nje;
ker je udeležba Skupnosti pri izvajanju navedene konvencije nujno za doseganje enega izmed ciljev Skupnosti; ker razen v členu 235 z določbami Pogodbe niso predvidena potrebna pooblastila;
ker bo Skupnost sodelovala pri uresničevanju navedene konvencije tako, da bo uveljavljala svojo pristojnost, ki izhaja iz obstoječih skupnih pravil, kakor tudi tistih, ki izhajajo iz prihodnjih aktov, ki jih sprejme Svet, in z uporabo rezultatov delovanja Skupnosti (raziskave, izmenjava informacij) na zadevnih področjih;
ker mora Skupnost v tem smislu skleniti navedeno konvencijo,
SKLENIL NASLEDNJE:
Člen 1
Konvencija o onesnaževanju zraka na velike razdalje preko meja se odobri v imenu Evropske gospodarske skupnosti.
Besedila navedene konvencije in resolucije o onesnaževanju zraka na velike razdalje preko meja so priložena k temu sklepu.
Člen 2
Predsednik Sveta deponira listino, kakor je predvideno v členu 15 Konvencije [5].
V Luxembourgu, 11. junija 1981

Labels: 5
20